钦定古今图书集成/明伦汇编/氏族典/第236卷 > 张兴世〈父仲子〉
## 钦定古今图书集成/明伦汇编/氏族典/第236卷 > 张兴世〈父仲子〉

按《宋书张兴世传》，“兴世字文德，竟陵竟陵人也。少时
家贫，南郡宗珍之为竟陵郡，兴世依之为客。白衣随
王元谟伐蛮，每战辄有禽获，元谟甚奇之。后随世祖
镇寻阳，以补南中参军督护，入讨元凶，隶柳元景为
前锋，事定，转员外将军。太宗即位，四方反叛，进兴世
号龙骧将军，领水军，拒南贼于赭圻，相持久不决，兴”
世建议曰：“贼据上流，兵强地胜。我今虽相持有馀，而
制敌不足。今以兵数千潜出其上，因险自固，随宜断
截。中流一梗，粮运自艰。制贼之奇，莫过于此。”沈攸之、
吴喜并赞其计。贼败，兴世率军追讨，与吴喜共平江
陵。迁左军将军，寻督南豫州六郡诸军事，封作唐县
侯。废帝元徽三年，为通直散骑常侍。五年，以病徙光
禄大夫。顺帝昇明二年卒。兴世居临沔水，沔水自襄
阳以下至于九江，二千里中，先无洲屿，兴世初生，当
其门前，水中一旦忽生洲。及至兴世为方伯，而洲上
遂十馀顷。父仲子由兴世致位给事，兴世欲将往襄
阳，爱恋乡里，不肯去。尝谓兴世：“我虽田舍老公，乐闻
鼓角，可送一部，行田时吹之。”兴世素恭谨畏法，譬之
曰：“此是太子鼓角，非田舍老公所吹。”兴世欲拜墓，仲
子谓曰：“汝卫从太多，先人必当惊怖。”兴世减撤而后
行。兴世子欣业当嗣封，会齐受禅，国除。